Diari Oficial de la Generalitat Valenciana


Sumari del DOGV 7709, del 01-02-2016 (2016/404)

RESOLUCIÓ de 7 de gener de 2016, de la Direcció General de Medi Natural i Avaluació Ambiental, per la qual s'ordena la publicació de la declaració d'impacte ambiental corresponent a l'expedient 107/14-AIA Quart de Poblet.
-----------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7709

Data del DOGV
:   01-02-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/404


Data del document
:   07-01-2016

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * Quart de Poblet
    * impacte ambiental

RESOLUCIÓ de 7 de gener de 2016, de la Direcció General de Medi Natural i Avaluació Ambiental, per la qual s'ordena la publicació de la declaració d'impacte ambiental corresponent a l'expedient 107/14-AIA Quart de Poblet. [2016/404]  
De conformitat amb l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, d'Impacte Ambiental, el qual establix la publicació en el Diari Oficial de la Comunitat Valenciana de la declaració d'impacte ambiental, resolc:  
  
  
Publicar en el Diari Oficial de la Comunitat Valenciana la declaració d'impacte ambiental corresponent a l'expedient 107/14-AIA Quart de Poblet.  
  
«Declaració d'impacte ambiental  
Expedient: 107/14-AIA.  
Títol: Gestor de residus metàl·lics ferris i no ferris, RAEE i procedents de l'automoció.  
Promotor: Recuperaciones Hermanos Fas, SL.  
Representant: Daniel Fas Rodríguez.  
Autoritat substantiva: Ajuntament de Quart de Poblet.  
Localització: c. Riu Guadalaviar, núm. 4 i 6, Quart de Poblet (València).  
  
Descripció del projecte  
L'objecte del projecte és obtindre la llicència ambiental per a instal·lar l'activitat de gestor de residus metàl·lics ferris i no ferris, aparells elèctrics i electrònics (RAEE) i els procedents de l'automoció, d'acord amb la Llei 2/2006, de 5 de maig, de Prevenció de la Contaminació i Qualitat Ambiental.  
Segons indica el projecte, l'activitat s'exercirà en un establiment industrial situat al carrer Riu Guadalaviar, números 4 i 6, de Quart de Poblet. Està compost per dos unitats cadastrals completament i físicament limítrofes. També limítrofes, a la part esquerra hi ha una nau industrial adossada, davant del carrer de Guadalaviar i al fons i a la dreta són solars amb ús per a l'activitat.  
Segons indica l'informe de llicència ambiental emés per l'Ajuntament, la instal·lació s'ubica en sòl urbà industrial que està pendent de la gestió urbanística i no disposa dels serveis de clavegueram ni d'arreplega de residus. L'ús de l'activitat és compatible, amb la normativa i el planejament urbanístic municipal vigent.  
Segons el projecte, disposa de subministrament elèctric i d'aigua potable.  
Les parcel·les ocupen una superfície de 8.848 m² de superfície, dels quals 6.581 m² són computables a l'activitat.  
L'establiment industrial es distribuïx en: magatzem de contenidors, centre de transformació, nau 1, nau 2 i terra campa. Les naus són d'estructura metàl·lica amb tancaments a base de formigó. Ocupen: 1.065,85 m² la nau 1, 1.358 m² la nau 2 i 3.474 m² la terra campa. Disposarà d'una zona de descàrrega dels residus i de contenidors específics o zones delimitades per a cada tipus de metall recuperat. També disposa de bàscules de pesada. L'emmagatzematge dels residus metàl·lics ferris es durà a terme en la terra campa, mentre que el de residus metàl·lics no ferris, bateries i RAEE es durà a terme en l'interior de la nau disposada per a eixe ús. Tota la instal·lació està tancada i delimitada de l'exterior per mitjà d'un mur de formigó.  
  
Procés industrial  
Consistirà en les operacions relacionades amb la recuperació i l'emmagatzematge temporal de residus metàl·lics ferris i no ferris, bateries d'automoció i RAEE, amb valoració dels RAEE no perillosos i finalment entrega a gestor autoritzat.  
El procés de gestió consistirà bàsicament en:  
1. Recepció dels residus.  
2. Inspecció visual i pesada en bàscula.  
3. Descàrrega dels residus en les zones habilitades.  
4. Separació dels diferents tipus de residus.  
5. Tara i facturació.  
6. Preparació per a l'emmagatzematge, quan siga necessari (per exemple empaquetar-los per a optimitzar el transport) i la classificació i l'emmagatzematge en zones fitades o en contenidors adequats dels diferents tipus.  
7. Valoració dels RAEE no perillosos, que consistix en un desmuntatge i la classificació dels diferents components que el configuren.  
  
8. Verificació de l'arreplega dels diferents residus.  
9. Entrega a gestors autoritzats dels residus classificats, valorats (en el cas de RAEE no perillosos) i emmagatzemats.  
Els residus que es pretén emmagatzemar són els següents:  
02 01 10: residus metàl·lics.  
12 01 01: llimadures i borumballes de metalls ferris.  
12 01 02: pols i partícules de metalls ferris.  
12 01 03: llimadures i borumballes de metalls no ferris.  
12 01 04: pols i partícules de metalls no ferris.  
12 01 13: residus de soldadura.  
15 01 04: envasos metàl·lics.  
16 01 06: vehicles al final de la seua vida útil que no continguen líquids ni altres components perillosos.  
16 01 17: metalls ferris.  
16 01 18: metalls no ferris.  
16 02 11\*: equips rebutjats que contenen clorofluorocarbonis, HCFC, HFC.  
16 02 13\*: equips rebutjats que contenen components perillosos, diferents dels especificats en els codis 16 02 09 a 16 02 12.  
16 02 15\*: components perillosos retirats d'equips rebutjats.  
16 06 01\*: bateries de plom.  
17 04 01: coure, bronze, llautó.  
17 04 02: alumini.  
17 04 03: plom.  
17 04 04: zinc.  
17 04 05: ferro i acer.  
17 04 06: estany.  
17 04 07: metalls mesclats.  
17 04 11: cables diferents dels especificats en el codi 17 04 10\*.  
19 10 01: residus de ferro i acer.  
19 10 02: residus no ferris.  
19 12 02: metalls ferris.  
19 12 03: metalls no ferris.  
20 01 40: metalls.  
20 01 23\*: equips rebutjats que contenen clorofluorocarbonis.  
20 01 35\*: equips elèctrics i electrònics rebutjats, diferents dels especificats en els codis 20 01 21 i 20 01 23, que contenen components perillosos.  
Els RAEE no perillosos que s'emmagatzemaran i valoraran són:  
16 02 14: equips rebutjats diferents dels especificats en els codis 16 02 09 a 16 02 12.  
16 02 16: components retirats d'equips rebutjats, diferents dels especificats en el codi 16 02 15\*.  
20 01 36: equips elèctrics i electrònics rebutjats diferents dels especificats en els codis 20 01 21, 20 01 23 i 20 01 35.  
S'estima una capacitat màxima de tractament diari de 22 tones al dia. L'emmagatzematge de RP en la instal·lació no superarà les 50 tones.  
Com a maquinària que intervindrà en el procés productiu s'indica: pont grua, carretons elevadors elèctrics de transport, màquina giratòria amb motor tèrmic equipada amb polp hidràulic, màquina peladora de conductors, premsa de metalls, equips de soldadura i altres relacionats amb la ventilació, l'enllumenat i equips de força motriu empleats.  
  
Com a font d'energia s'utilitzarà l'elèctrica i el gasoil.  
Quant a la gestió de residus produïts, l'EIA distingix entre els residus assimilables a urbans, residus inerts i residus tòxics o perillosos i indica que s'instal·laran punts nets en distints llocs de la parcel·la. Ja que l'Ajuntament no presta el servei d'arreplega de residus en la zona, el titular haurà d'assumir la totalitat dels residus generats en les instal·lacions i donar-los una destinació ambientalment correcta.  
  
Tramitació administrativa  
L'1 de setembre de 2014, es rep l'expedient remés per l'Ajuntament de Quart de Poblet a fi que s'efectue l'avaluació d'impacte ambiental del projecte. A l'ofici de remissió s'adjunta el projecte de l'activitat, l'estudi d'impacte ambiental (EIA), els informes dels tècnics de l'Ajuntament i el certificat d'informació pública.  
  
El certificat d'informació pública indica que l'expedient ha romàs exposat al públic durant un termini de 30 dies, durant el qual no s'han presentat al·legacions. L'edicte va ser publicat en el Butlletí Oficial de la Província de València número 156, de 3 de juliol de 2014.  
  
El 24 de novembre es va realitzar una consulta al Servei d'Ordenació del Territori (SOT). Com a resultat, es va rebre, el 5 de gener de 2015, un informe que no impedix continuar amb la tramitació d'este procediment. Del dit informe es dóna trasllat al promotor i a l'Ajuntament juntament amb esta resolució.  
El 29 de gener de 2015 es va requerir al promotor l'esmena de determinades deficiències en la documentació aportada, el qual va ser respost amb la documentació aportada el 9 de juny de 2015.  
El 30 d'octubre de 2015 l'Ajuntament remet per correu electrònic la documentació sol·licitada per via telefònica.  
  
Consultes  
Es va sol·licitar consulta al Servei d'Ordenació del Territori per observar-se que hi ha risc per inundabilitat per a la zona. La resposta es rep per mitjà d'un informe la conclusió del qual és: «Per tot allò que s'ha exposat, el centre de gestió de residus metàl·lics, al carrer de Guadalaviar, números 4 i 6, de Quart de Poblet (València), està afectat per risc d'inundació, d'acord amb el que establixen els documents normatius del Pla d'Acció Territorial de Caràcter Sectorial sobre el Risc d'Inundació de la Comunitat Valenciana (PATRICOVA), i correspon, a l'Ajuntament de Quart de Poblet, verificar la incidència del risc d'inundació i imposar, si és procedent, les condicions d'adequació de les instal·lacions proposades».  
  
Consideracions ambientals  
Consultat el visor web intern de cartografia de la CITMA, no s'observen afectacions ambientals ressenyables, excepte el risc per inundabilitat.  
Les principals afectacions ambientals associades a l'exercici de l'activitat són:  
1. A l'atmosfera  
L'EIA considera que la seua afectació pot produir-se per:  
a) Alteració de la qualitat de l'aire  
Es produirà per la generació de pols i partícules en suspensió durant les operacions de càrrega, descàrrega, manipulació de residus i per emissió de fums de la maquinària empleada en l'activitat.  
Per a minimitzar estos impactes, proposen les mesures següents:  
- Tots els vehicles i la maquinària susceptibles de produir emissions a l'atmosfera, se sotmetran a les inspeccions tècniques periòdiques pertinents i les que s'especifiquen en els plans de manteniment establits pels fabricants.  
- Es fomentarà el bon maneig de la maquinària per part dels treballadors.  
- No es produirà cap tipus de manipulació sobre els RAEE perillosos.  
- Els camions transportaran la ferralla coberta per a evitar la seua pèrdua o dispersió. Esta mesura s'ha d'aplicar també als materials emmagatzemats en la terra campa que siguen susceptibles de ser arrossegats o dispersats pel vent, els quals s'emmagatzemaran en contenidors tancats o coberts amb lones.  
b) Augment dels nivells de soroll i vibracions  
L'estudi acústic aportat justifica la suficiència de l'aïllament dels paràmetres constructius per a no sobrepassar els nivells de recepció exterior. Com a mesures correctores proposa planificar les maniobres de càrregues i descàrregues i l'ús de la maquinària, de manera que es minimitzen els impactes produïts pel soroll. Les conclusions d'este estudi es consideren vàlides sempre que es ratifiquen amb els resultats obtinguts en les auditories acústiques establides en l'article 18 del Decret 266/2004, de 3 de desembre, del Consell de la Generalitat Valenciana, pel qual s'establixen les normes de prevenció i correcció de la contaminació acústica en relació amb activitats, instal·lacions, edificacions, obres i serveis. Les auditories es realitzaran en la fase de funcionament i per un organisme autoritzat.  
2. Al sòl  
Es pot afectar puntualment per la contaminació produïda per vessaments accidentals. Per a evitar-ho, tota la instal·lació disposa de solera de formigó impermeable. En les zones d'emmagatzematge i valoració de RAEE i depòsit de bateries, s'ha reforçat la impermeabilitat del sòl amb una capa de pintura epoxi. Les bateries s'emmagatzemaran en contenidors estancs.  
Els residus s'emmagatzemaran en contenidors o en zones específiques per a cada tipus. Si fóra necessari apilar els contenidors, es farà de manera que s'eviten caigudes o bolcades. Tots els residus perillosos s'emmagatzemaran en l'interior de la nau.  
El manteniment de la maquinaria i dels vehicles es realitzarà en tallers ubicats fora de la instal·lació, a fi de minimitzar els abocaments accidentals en la nau.  
La instal·lació disposarà de material absorbent específic per a procedir a l'arreplega immediata d'abocaments accidentals en la solera. En la zona de bateries disposarà de material neutralitzador d'àcids (per exemple, bicarbonat sòdic). Una vegada utilitzats estos materials es tractaran com a residus perillosos fins a la seua entrega a gestor autoritzat.  
Es realitzaran revisions periòdiques per a comprovar l'estat dels contenidors sense ruptures i de la solera en condicions que mantinga la impermeabilitat. Per a evitar el deteriorament de la solera, l'EIA proposa complir estrictament les limitacions sobre el tonatge dels camions per a evitar el deteriorament dels ferms.  
La neteja de les instal·lacions es realitzarà en sec per agranat i aspersió.   
3. A les aigües  
Segons indica l'informe PATRICOVA, l'activitat es considera d'alta vulnerabilitat contra el risc d'inundació. L'Ajuntament haurà d'analitzar especialment les actuacions de defensa contra les inundacions que s'hagueren dut a terme en la urbanització del sector industrial i, en funció d'això, determinar la procedència de l'autorització de l'activitat o imposar, si és procedent, les condicions d'adequació de la instal·lació contra el risc d'inundació.  
Segons s'indica en l'EIA, la zona presenta una accessibilitat i vulnerabilitat dels aqüífers alta. Este impacte es preveu amb la solera impermeable, sense fissures ni clevills i amb pendents adequades per a canalitzar l'aigua cap als punts d'arreplega i evitar l'embassament.  
Les zones d'emmagatzematge i valoració de RAEE i depòsit de bateries disposaran d'una reixeta perimetral amb instal·lacions per a l'arreplega d'abocaments o fugues de líquids.  
L'abocament de les aigües residuals provinents dels serveis i de la neteja dels recintes es realitzarà a dos fosses sèptiques estanques disponibles en cada una de les naus, ja construïdes i legalitzades pels promotors de l'activitat anterior.  
Quant a l'evacuació de les aigües pluvials, podem distingir les arreplegades per les cobertes de les naus, que abocaran directament a la vorera com la resta de construccions adjacents, i les arreplegades sobre la terra campa, que seran conduïdes fins al separador decantador d'hidrocarburs. Una vegada tractades s'arreplegaran en un depòsit d'emmagatzematge d'aigua de 50.000 litres. Quan estiga ple serà transportat i gestionat per gestor autoritzat.  
Respecte d'estes solucions cal considerar els aspectes següents:  
  
- Els residus generats en les fosses sèptiques s'entregaran a gestor autoritzat. L'activitat disposarà de compromisos d'acceptació per a estos residus actualitzats i en vigor.  
- S'entén que la capacitat del depòsit d'emmagatzematge d'aigües pluvials és suficient per a arreplegar amb l'aigua de pluja tots els hidrocarburs dispersos per la terra campa. El dit depòsit disposarà d'un mecanisme de tancament que evite vessaments en el cas que les precipitacions superen la capacitat d'este.  
Estos sistemes d'evacuació de les aigües es consideren vàlids fins que no entre en servei la xarxa de clavegueram del polígon industrial. A fi d'una adequada evacuació i tractament de les aigües residuals generades en el normal exercici de l'activitat, la instal·lació disposarà de les connexions oportunes preparades per a connectar-se en el moment en què esta entre en servei.  
- El pla de vigilància haurà de preveure el manteniment i la neteja del decantador i separador d'hidrocarburs que depura les aigües pluvials de manera que permeta un funcionament adequat al règim de pluges. Les instal·lacions i els paràmetres de qualitat de l'aigua d'abocament s'ajustaran a l'ordenança d'abocament de l'entitat pública de sanejament d'aigües residuals. Si fóra necessari, s'aplicaran els tractaments preventius pertinents per a complir els límits que en esta s'establisquen.  
  
4. Impacte visual  
Tota la parcel·la està tancada i delimitada de l'exterior de manera que s'evita que els residus emmagatzemats i les activitats realitzades en esta puguen provocar un impacte visual negatiu. No obstant això, perquè esta mesura resulte efectiva, l'alçària dels residus arreplegats en la terra campa exterior no superarà l'alçària del mur de tancament de la instal·lació.  
5. Impactes sobre la fauna, la flora o el paisatge  
L'EIA els considera compatibles per realitzar-se tota l'activitat en una zona industrial ja consolidada.  
L'EIA preveu un apartat destinat al pla de vigilància ambiental en què s'establixen les pautes i actuacions per a realitzar el seguiment de les afectacions identificades sobre el medi, així com el control i seguiment de les mesures protectores i correctores proposades que comproven la seua eficàcia. En el cas que l'eficàcia d'estes no es considere satisfactòria o es detecten impactes no previstos, s'establiran els mecanismes adequats per a la correcció. Fa referència a la vigilància i al control del manteniment del sòl en condicions que garantisquen la seua impermeabilitat, els residus gestionats i els generats per l'activitat, les zones o els contenidors on es realitza l'emmagatzematge, els nivells de soroll, el funcionament correcte de la maquinària, els sistemes de protecció d'incendis.  
D'este programa de vigilància ambiental, es portarà un registre documentat que inclourà el resultat dels controls i autocontrols periòdics legalment exigibles. Així mateix, inclourà el control documental de la recepció i l'entrega dels residus. La documentació estarà a disposició de les autoritats competents.  
  
Consideracions jurídiques  
1. El projecte ha sigut sotmés al procediment d'avaluació d'impacte ambiental, d'acord amb l'apartat 6.c.2 de l'annex I del Decret 162/1990, de 15 d'octubre, del Consell de la Generalitat, pel qual s'aprova el reglament per a l'execució de la Llei 2/1989, de 3 de març, d'Impacte Ambiental i modificat pel Decret 32/2006, de 10 de març.  
  
2. L'expedient ha observat els tràmits previstos en el Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament d'impacte ambiental, en la Llei 2/1989, de 3 de març, de la Generalitat Valenciana, i en les altres disposicions que se li apliquen.  
3. L'article 5 de la Llei 2/1989, de 3 de març, atribuïx a l'òrgan ambiental la competència per a la formulació de les declaracions d'impacte ambiental dels projectes a què s'aplique la dita llei.  
4. L'article 13 del Decret 158/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural, atribuïx a la Direcció General de Medi Natural i d'Avaluació Ambiental la competència en matèria d'avaluació ambiental estratègica i de projectes.  
Per tot això, fent ús de les facultats que tinc legalment atribuïdes, formule la següent resolució:  
  
Primer  
Estimar acceptable, només als efectes ambientals i sense perjuí de l'obtenció prèvia de les autoritzacions sectorials que se li apliquen, l'activitat de gestor de residus metàl·lics ferris i no ferris, RAEE i procedents de l'automoció, el titular de la qual és Recuperaciones Hermanos Fas, SL, ubicada al carrer del Riu Guadalaviar, número 4 i 6, de Quart de Poblet (València), sempre que es desenvolupe d'acord amb el que establix l'estudi d'impacte ambiental, el projecte tècnic i la resta de documentació que constituïx l'expedient avaluat, així com les condicions establides a continuació:  
1. Pel fet que la ubicació de l'activitat està afectada per risc d'inundació segons el que establixen els documents normatius del PATRICOVA, i a fi de fer complir l'informe emés pel Servei d'Ordenació del Territori, l'Ajuntament de Quart de Poblet haurà de verificar la incidència del risc d'inundació i analitzar especialment les actuacions de defensa contra inundacions que s'hagueren dut a terme en la urbanització del sector industrial i, en funció d'això, determinar la procedència de l'autorització de l'activitat o d'imposar, si és procedent, les condicions d'adequació de la instal·lació contra el risc d'inundació i, especialment, pel que fa a l'emmagatzematge dels residus perillosos per a evitar la contaminació de les aigües pluvials.  
  
2. Els residus admesos en l'activitat seran els mencionats en la part expositiva d'esta resolució o qualsevol altre codi LER que l'òrgan competent en matèria de gestió de residus considere susceptible d'autorització, sempre que la seua inclusió no comporte la modificació substancial del projecte avaluat i no corresponga a supòsits en què s'exigisca la tramitació d'un procediment d'avaluació ambiental d'acord amb la legislació sectorial vigent.  
3. S'obtindrà, de l'òrgan competent en matèria de residus, les autoritzacions i la inscripció corresponents, i la inscripció en el Registre General de Gestors Autoritzats de Residus de la Comunitat Valenciana que corresponguen per al centre ubicat al carrer del Riu Guadalaviar, números 4 i 6, de Quart de Poblet (València), per a l'exercici de l'activitat, i esta s'adaptarà a les condicions que l'esmentat òrgan establisca.  
  
4. El promotor haurà d'obtindre compromisos d'acceptació de residus per gestors autoritzats per a la totalitat dels residus generats per esta activitat. S'inclourà, entre altres, els corresponents als residus urbans, tant els sòlids com els procedents de les aigües residuals (sanitàries i pluvials contaminades). Els compromisos estaran permanentment en vigor i a disposició de l'autoritat ambiental competent.  
  
5. Els contenidors que emmagatzemen materials en l'exterior susceptibles de ser arrossegats o dispersats pel vent seran tancats o coberts amb lones.  
6. Al començament de l'activitat i almenys cada cinc anys es realitzaran auditories acústiques per un organisme de control autoritzat, i els resultats es faran constar en un llibre de control que estarà a disposició de les administracions competents. Les auditories es realitzaran en condicions normals de funcionament. En cas de superar els nivells sonors permesos per la llei, s'aplicaran les mesures correctores pertinents.  
  
7. Els sistemes d'abocament de les aigües residuals a les fosses sèptiques i al depòsit d'aigües pluvials descrits en el projecte, es consideren vàlids com a mesura provisional fins que no entre en servei la xarxa de clavegueram del polígon industrial i sempre que estos s'entreguen a gestors autoritzats. A fi d'una adequada evacuació i tractament de les aigües residuals generades en el normal desenvolupament de l'activitat, la instal·lació disposarà de les connexions oportunes preparades per a connectar-se en el moment en què esta entre en servei.  
8. El pla de vigilància haurà de preveure el manteniment i la neteja del decantador i separador d'hidrocarburs que depura les aigües pluvials de manera que permeta un funcionament adequat al règim de pluges. Les instal·lacions i els paràmetres de qualitat de l'aigua d'abocament s'ajustaran a l'ordenança d'abocament de l'entitat pública de sanejament d'aigües residuals. Si fóra necessari s'aplicaran els tractaments previs pertinents per a complir els límits que en esta s'establisquen.  
  
9. L'alçària dels residus arreplegats en la terra campa exterior no superarà l'alçària del mur de tancament de la instal·lació.  
10. Es portarà un registre documentat del programa de vigilància ambiental als efectes d'acreditar l'adopció i l'execució de les mesures preventives i correctores proposades i la comprovació de la seua eficàcia. Este registre documentat inclourà el resultat dels controls i autocontrols periòdics legalment exigibles. Així mateix, inclourà el control documental de la recepció i entrega dels residus. La documentació estarà a disposició de les autoritats competents.  
11. Qualsevol modificació o ampliació del projecte presentat, així com si es detectara algun impacte ambiental no previst en l'estudi d'impacte ambiental, haurà de ser comunicat a l'òrgan ambiental competent, que establirà, si és procedent, l'aplicació de noves mesures correctores.  
  
  
Segon  
Notificar a les parts interessades que, contra la present resolució, atés que no és un acte definitiu en via administrativa, no es pot interposar cap recurs, la qual cosa no és inconvenient perquè puguen utilitzar-se els mitjans que en defensa del seu dret i dels seus interessos consideren pertinents.  
  
Tercer  
Publicar en el Diari Oficial de la Comunitat Valenciana la present declaració d'impacte ambiental, d'acord amb el que disposa l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el reglament per a l'execució de la Llei 2/1989, de 3 de març, d'Impacte Ambiental.  
D'acord amb la disposició transitòria primera de la Llei 21/2013, de 9 de desembre, d'Avaluació Ambiental, la regulació de la vigència de les declaracions d'impacte ambiental establida en l'article 43 de l'esmentada Llei 21/2013, és aplicable a la esta declaració d'impacte ambiental.  
  
València, 18 de novembre de 2015.- El director general de Medi Natural i d'Avaluació Ambiental: Antoni Marzo i Pastor».  
  
València, 7 de gener de 2016.- El director general de Medi Natural i d'Avaluació Ambiental: Antoni Marzo i Pastor.